Document ID: 32008R0060

A BIZOTTSÁG 60/2008/EK RENDELETE
(2008. január 24.)
a teljesen vagy félig hántolt rizs behozatali vámkontingensének a 2008. évi alidőszakokra való felosztása tekintetében a 327/98/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékében meghatározott engedmények végrehajtásáról szóló, 1996. június 18-i 1095/96/EK tanácsi rendeletre (1) és különösen annak 1. cikkére,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (2) és különösen annak 13. cikke (4) bekezdésére,
mivel:
(1)
A rizs és a törmelékrizs behozatalára vonatkozó egyes vámkontingensek megnyitásáról és kezeléséről szóló, 1998. február 10-i 327/98/EK bizottsági rendelet (3) előírja az 1. cikkében említett kontingensek alidőszakokra való felosztását annak érdekében, hogy a rizsbehozatal az év során egyenletesen oszoljék el.
(2)
A genetikailag módosított rizzsel fertőzött, „LL RICE 601” elnevezésű rizsnek az amerikai piacon való megjelenése 2006-ban és 2007-ben zavarokat okozott az Egyesült Államokból a Közösségbe irányuló rizsbehozatali forgalomban, ezért nem volt lehetőség arra, hogy a 327/98/EK rendeletben a félig vagy teljesen hántolt rizsre előírt 63 000 tonnás általános behozatali kontingens részét képező, az Egyesült Államokból származó félig vagy teljesen hántolt rizsre vonatkozó 38 721 tonnás kontingenst még 2007-ben teljes egészében felhasználják az említett országból származó rizs behozatala céljára.
(3)
Mivel az Amerikai Egyesült Államok rendszeresen szállít rizst a Közösségbe, indokolt lehetővé tenni az onnan származó rizs behozatalának mielőbbi helyreállítását. A fenti célból indokolt a 2008-as év tekintetében módosítani a teljesen és a félig hántolt rizs 63 000 tonnás teljes behozatali kontingensének alidőszakokra való bontását, és az Amerikai Egyesült Államokból származó rizs kontingense vonatkozásában február hónapra egy kiegészítő alidőszakot előírni, továbbá a kontingensen belül a 2008. áprilisi és júliusi alidőszakokból célszerű a 2008. februári alidőszakba olyan mennyiséget áthelyezni, amely elegendő a fenti cél eléréséhez, de nem zavarja meg sem a közösségi piaci helyzetet, sem a más származási országokból való behozatalt, és nem eredményezi az erre a kontingensre meghatározott 38 721 tonnás teljes éves mennyiség túllépését.
(4)
A behozatalt érintő fent említett zavarok miatt bizonyos kiviteli engedélyeket nem lehetett 2007-ben felhasználni. Ezért helyénvaló megengedni 2008-ban történő esetleges felhasználásukat.
(5)
Ezért a 2008. évre vonatkozóan el kell térni a 327/98/EK rendelettől.
(6)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
(1) A 2008. évre vonatkozóan e rendelet melléklete szerint kell felosztani a 327/98/EK rendelet IX. mellékletének a) pontja szerinti 38 721 tonna mennyiségű, a 09.4127 tételszámú kontingensbe tartozó, az Amerikai Egyesült Államokból származó, 1006 30 KN-kódú félig vagy teljesen hántolt rizst.
(2) A 327/98/EK rendelet 3. cikkében megnevezett harmadik országok által 2007-ben kiállított, az említett cikkben meghatározott kiviteli engedélyek felhasználhatók a 2008-as kontingensévre benyújtott behozataliengedély-kérelmek vonatkozásában.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. január 24-én.

Labels: 3
17
18